32003R1710
L 243/98
JURNALUL OFÍCIAL AL UNIUNII EUROPENE
REGULAMENTUL (CE) NR. 1710/2003 AL COMISIEI
din 26 septembrie 2003
de modificare a Regulamentului (CE) nr. 1623/2000 de stabilire a normelor de aplicare a Regulamentului (CE) nr. 1493/1999 privind organizarea comună a pieței vitivinicole în ceea ce privește mecanismele pieței
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 806/2003 (2), în special articolul 33,
întrucât:
(1)
Titlul III, capitolul II din Regulamentul (CE) nr. 1623/2000 al Comisiei (3), astfel cum a fost modificat ultima dată prin Regulamentul (CE) nr. 1411/2003 (4), reglementează aplicarea schemei de ajutoare pentru distilarea vinului în vederea producerii alcoolului alimentar.
(2)
Acest capitol stabilește, inter alia, perioada în care distilarea este deschisă și volumul de vin prevăzut în contractele de distilare care poate fi distilat înainte de data aprobării finale. Pe baza experienței dobândite în cursul anului de recoltă precedent, s-a constatat necesitatea modificării perioadei și a volumului de vin.
(3)
De asemenea, capitolul prevede stabilirea unui procentaj din producție cu care producătorii pot participa la această distilare. Ar trebui să se stabilească procentajul pentru anul de recoltă 2003/2004.
(4)
Regulamentul (CE) nr. 1623/2000 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Articolul 63a din Regulamentul (CE) nr. 1623/2000 se modifică după cum urmează:
1.
Alineatul (1) se înlocuiește cu următorul text:
„(1) Distilarea vinului de masă și a vinului din care se poate obține vin de masă, menționată la articolul 29 din Regulamentul (CE) nr. 1493/1999, se deschide pentru perioada cuprinsă între 1 octombrie și 31 decembrie din fiecare an de recoltă.”
2.
La alineatul (2), primul paragraf se înlocuiește cu următorul text:
„Volumul de vin de masă și de vin din care se poate obține vin de masă, pentru care fiecare producător poate semna contracte, se limitează la un procentaj care urmează a fi specificat din această producție de vin, declarată în timpul unuia din ultimii trei ani de recoltă, inclusiv producția pentru anul în curs. În timpul unui anumit an de recoltă, producătorul nu poate modifica anul de producție ales ca referință pentru calcularea acestui procentaj. Pentru anul de recoltă 2003/2004, acest procentaj este stabilit la 25 %.”
3.
Alineatul (7) se înlocuiește cu următorul text:
„(7) Fără a aduce atingere alineatului (5), statele membre pot aproba contracte sau declarații înainte de 25 ianuarie pentru o cantitate care nu depășește 40 % din cantitatea menționată în contracte sau declarații.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 octombrie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 septembrie 2003.